ઇન્દોરઃ ટીમ ઇન્ડિયાનાે ટેસ્ટ કેપ્ટન વિરાટ કોહલી ખુશખુશાલ છે કે તેના બોલર્સ ન્યૂઝીલેન્ડની ટીમને એવી પીચ પર હરાવવામાં સફળ રહ્યા, જે સંપૂર્ણપણે ઉછાળભરી નહોતી, પરંતુ આના પરથી એ સ્પષ્ટ થઈ ગયું છે કે વિરાટની સેના કોઈ પણ પીચ પર હરીફ ટીમને ધૂળ ચટાડવા સક્ષમ છે. વિરાટ કોહલીએ મેચ બાદ પત્રકારોને જણાવ્યું, ”અમે શ્રેણી પહેલાં જાણતા હતા કે લોકો પીચ અંગે વાત કરવાનું શરૂ કરી દેશે. અમે જાણતા હતા કે પીચ સૂકી નહીં હોય, કારણ કે દરેક જગ્યાએ ચોમાસું ચાલું હતું અને ખાસ કરીને કોલકાતામાં, જ્યાં પીચ નવી બનાવવામાં આવી હતી. અમે અમારી કાબેલિયતને જાણતા હતા અને અમે એ પણ જાણતા હતા કે કોઈ પણ પીચ પર અને કોઈ પણ ટીમ સામે સારું પ્રદર્શન કરવા માટે વધુ સારું પ્રદર્શન કરવું પડશે.”